**am să-ţi scriu**

*Paparuz*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

despletită de mine

desculţă prin oraşul ud

cu miros de sărut

nu-ţi voi cere nimic

nici ploii n-am să mă rog

să mă ierte

doar paşii mi-i voi lăsa

să cutreire singuri

pe străzile pe care

mi-ai dăruit luna

şi apoi întreg restul

fragil adunat numai pentru mine

pe aici

prin oraşul inundat

fiecare chip îţi poartă umbra

pe ziduri

pe cruci

pe asfalt

şi nopţile sunt îmbrăcate

cu sacoul tău galben

am să-ţi scriu doar

aşa ca să fac ceva

cu disperarea

cu panica ce creşte precum

iedera

nimic n-am să las nefiresc

în mine doar amintirea ta

mai respiră

din ce în ce mai încet

să mă citeşti toată

voi fi printre litere

chiar cu trupul meu

am să-ţi scriu